Melissa Sue Anderson

Melissa (Sue) Anderson (s. 26. syyskuuta 1962 Berkeley, Kalifornia, Yhdysvallat) on yhdysvaltalais-kanadalainen näyttelijä. Hän on näytellyt muun muassa vuosina 1974–1981 Maryn roolissa televisiosarjassa "Pieni talo preerialla". 
Ura.
Kun Anderson oli seitsemänvuotias, hänen tanssinopettajansa kehotti vanhempia hankkimaan hänelle agentin. Anderson sanoo olleensa lapsena hyvin ujo, mutta silti koki näyttelemisen kiinnostavaksi, joten hänelle etsittiin agentti. Hän aloitti uransa avustajana (esimerkiksi televisiosarjassa "Vaimoni on noita") ja näytteli pieniä rooleja esimerkiksi mainoksissa. Hän sai ensimmäisen varsinaisen puheroolinsa sarjasta "The Brady Bunch" vuonna 1973, jossa hän näytteli Millicent-nimistä tyttöä. 
Tunnetuimman roolinsa Anderson sai 11-vuotiaana, kun hänet valittiin vuonna 1974 Mary Ingallsin rooliin sarjaan "Pieni talo preerialla". Andersonin mukaan hän ja Mary ovat melko samanlaisia: he molemmat pitävät lukemisesta, ovat rauhallisia persoonia ja pysyttelevät mieluummin sisällä kuin menevät tekemään jotain ulos. Maryn rooli kirjoitettiin ulos sarjasta vuonna 1981 Andersonin omasta päätöksestä, jota hän on perustellut siten, että hänen mielestään Marya näytettiin viimeisillä tuotantokausilla vain siksi, että haluttiin näyttää Marynkin olevan olemassa. Anderson oli vuonna 1978 ehdolla Parhaan draamasarjan naispääosan Primetime Emmy -palkinnon saajaksi roolistaan Mary Ingallsina.
Anderson näytteli vuonna 1976 Michael Landonin elämään perustuvassa "Yksinäinen juoksija" -elokuvassa, elokuvan päähenkilön, Johnin (Lance Kerwin), ensimmäistä tyttöystävää Nancy Rizziä. Anderson pääsi elokuvaan Michael Landonin pyynnöstä ilman koekuvausta. Hän näytteli Lance Kerwinin kanssa toisen kerran vuonna 1977 "James at 15" -sarjan pilottijaksossa. Samana vuonna hän näytteli myös Katen roolia sarjan "ABC Afterschool Specials" jaksossa ”Very Good Friends”. 
Anderson näytteli vuonna 1979 Dana Leen roolin elokuvassa "Survival of Dana". Samana vuonna hän näytteli toisen kerran sarjassa "ABC Afterschool Specials" Alexia jaksossa ”Which Mother is Mine”, josta hän sai Emmy-palkinnon. 
Andersonin tunnetuimpia elokuvarooleja on Virginia Wainwrightin rooli kulttielokuvassa "Happy Birthday to Me" (1981). Muita rooleja ovat esimerkiksi Vivian Sotherlandin rooli elokuvassa "Keskiyön uhrit" (1981), Molly Rushin rooli elokuvassa "An Innocent Love" (1982) ja Toby Kingin rooli elokuvassa "First Affair" (1983). 
Anderson näytteli neljässä "Lemmenlaiva"-sarjan jaksossa vuosina 1978–1986, jokaisessa eri roolia. Sen jälkeen hän näytteli vuosina 1987–1988 Yvette Marcelin roolia sarjassa "Kutsukaa McCall" ("The Equalizer"). Hän on sanonut, että "Kutsukaa McCall" -sarjassa näytteleminen on ollut yksi hänen lempitöitään hänen uransa aikana, sillä hän on itse suuri jännitys- ja rikossarjojen ystävä. 
Pian sarjan "Kutsukaa McCall" jälkeen Anderson näytteli sarjan "Alfred Hitchcock esittää" kahdessa jaksossa. Hän on sanonut, että yksi syy päätöksessä mennä sarjaan mukaan oli se, että hänen nykyinen aviomiehensä Michael Sloan oli mukana tekemässä sitä ja sarja "Kutsukaa McCall", ja siksi hän päätteli senkin sarjan olevan yhtä hyvä.
Anderson vähensi näyttelemistä huomattavasti naimisiinmenon ja lasten saamisen jälkeen. Hän on esiintynyt pienissä rooleissa, kuten esimerkiksi Megan Hollisterin roolissa minisarjassa "" (2006). 
Omaelämäkerta.
Anderson julkaisi 2010 omaelämäkerran "The Way I See It – A Look Back at My Life on Little House". Hän kertoo siinä lähinnä "Pieni talo preerialla" -sarjan ajoistaan, mutta myös hieman muista rooleistaan ja yksityiselämästään. 
Yksityiselämä.
Anderson avioitui Michael Sloanin kanssa vuonna 1990. He tapasivat "Alfred Hitchcock esittää" -sarjan kuvauksissa vuonna 1988. Heillä on kaksi lasta. Heistä tuli Yhdysvaltain ja Kanadan kaksoiskansalaisia vuonna 2007 heidän muutettuaan Montrealiin vuonna 2002 Michael Sloanin töiden takia. He ovat kuitenkin muuttaneet takaisin Yhdysvaltoihin. 
Anderson muutti hänestä julkisissa yhteyksissä käytettävän nimensä Melissa Sue Andersonista Melissa Andersoniksi 1980-luvulla, mitä hän ei ollut voinut tehdä aikaisemmin toisen Melissa Andersoniksi rekisteröityneen julkisuuden henkilön takia.